Afsondering: Kerke maak plan nadat kollekte, dankoffers kwynArgieffoto ter illustrasie (Foto: Unsplash) Kerke maak desperaat planne om die kwynende inkomste uit kollekte en dankoffers te midde van die Covid-19-pandemie die hoof te bied. Dit terwyl al meer mense by kerke aanklop vir finansiële en emosionele bystand. Die bestuur van verskeie kerke het aan Maroela Media gesê lidmate se finansiële bydraes het begin afneem sedert die tydperk van algehele afsondering in werking getree het omdat baie mense nou finansieel in die knyp is. Kerke kan natuurlik ook nie kollekte opneem tydens aanlyn dienste nie. Dr. Wouter van Wyk, sekretaris van die Kommissie van die Algemene Kerkvergadering van die Nederduitsch Hervormde Kerk, sê dié kerk het die risiko proaktief geïdentifiseer toe die algehele landwye afsondering aanvanklik ingestel is. “Die raad van finansies het toe reeds die impak besef en ŉ probleem voorspel omdat die kerk afhanklik is van lidmate se bydraes. As lidmate skielik hul inkomste verloor, is hulle natuurlik nie meer in die posisie om dieselfde offergawes te gee nie,” verduidelik Van Wyk. Daar is toe besluit dat die betrokke kerkrade, die sinode en die ring surplusfondse waar moontlik beskikbaar sou stel om die kerk en ook behoeftige lidmate in nood by te staan gedurende die pandemie. “Ons het reeds voor die uitbreek van die koronavirus gemeentelede gehad wat finansieel sukkel. Daardie werk gaan onverpoos voort. Nou is die nood nog groter weens die virus. Die onderskeie kerkrade gaan nie meer orals kan help waar nodig is nie. Daarom is dit nodig om fondse op ring- en sinodale vlak los te maak,” verduidelik Van Wyk. Van Wyk voorspel dat die kerk die volle impak van die krisis eers oor drie tot vier maande gaan besef. “Die effek van die virus op die kerk sal ook heel waarskynlik vir die res van die finansiële jaar voortduur,” meen hy. Argieffoto ter illustrasie (Foto: Unsplash) Marcus Norden, uitvoerende hoof van Lewende Woord, het Dinsdag aan Maroela Media verduidelik dat hoewel die kerk se gemeentes reeds minder bydraes ontvang, fondse instroom om behoeftiges gedurende die pandemie te help. Dié kerk voorsien tans kospakkies aan lidmate en gemeenskapslede in nood. “Ons word oorweldig met hulp. Ons het ŉ inisiatief genaamd Feed A Family begin waar gesinne uitgedaag word om elkeen een behoeftige gesin in hierdie tyd te help voed. Daar kom klomp klein bedrae in wat ons in staat stel om aan die nood te voorsien.” Louis Ferreira, ŉ pastoor by Lede in Christus, verduidelik dat dié kerkgroep ook reeds minder kollekte ontvang. “Ons doen elke maand wat ons noem ŉ skatkis-offergawe. Daar het die afgelope weke nog niks ingekom vir dié offergawe nie aangesien niemand weet wat voorlê nie.” Ferreira verduidelik dat leraars afhanklik is van bydraes vir ŉ inkomste. “Dit het ŉ groot impak vir ons as ŉ familie. Ek het ŉ kind op universiteit.” Die onsekerheid bestaan ook rakende kerkbywoning nadat die afsondering eindelik opgehef word. “Hoeveel gaan gewoond raak om by die huis te sit en later nie meer kerk toe kom nie?” voeg Ferreira by. Luidens ŉ gesamentlike verklaring deur 10 lidmate van Afrikaanse kerke, waaronder Hoffie Hofmeyr, ŉ emeritus professor voorheen verbonde aan die Universiteit van Pretoria, het die kerk ’n geweldige plig om lidmate te bemoedig en hoop te skep. Dit terwyl die kollekteboks verdwyn het. Argieffoto Luidens die verklaring behoort die kerk ook mense in hul onsekerheid oor kwessies soos werkverlies en skuld-onsekerhede by te staan deur middel van skuldberading. Die lidmate verduidelik dat die uitdaging ook is om lidmate se betrokkenheid by die kerk in hierdie moeilike tyd te behou. “Dit is ŉ ongekende tyd,” meen Hofmeyr. Luidens die verklaring het die Nederduitsch Hervormde Kerk reeds bykans R5 miljoen aan gemeentes en aan noodleniging beskikbaar gestel. Tog meen die lidmate hulle het tot dusver nog te min gehoor van die kerkleiding op nasionale vlak se openbare getuienis oor die Covid-19-pandemie. Hulle is wel dankbaar dat kerke en predikante op plaaslike kerklike vlak vinnig aangepas het om kerkdienste digitaal aan te pak. “Die uitgesproke priesterlike en profetiese stem van die kerk in die breë waarin ’n duidelike visie en bemoedigingsboodskap uitgedra word, is in hierdie tye egter te vaag. Dis ŉ ideale geleentheid om aan die sekulêre wêreld te sê dat hierdie krisis nie die kerk verbygaan nie. Verder behoort die kerke ook die regering aan te spreek oor die arbitrêre en soms irrasionele toepassing van afsonderingsmaatreëls,” lui die verklaring.